**เอกสารหมายเลข ๒**

**หลักเกณฑ์และวิธีการจัดพนักงานมหาวิทยาลัยสายสนับสนุนวิชาการ**

**เข้าสู่ระดับตำแหน่งตามประเภทที่กำหนด**

หลักการ

1. ไม่กระทบสิทธิและประโยชน์ที่ได้รับอยู่เดิม เกี่ยวกับอัตราเงินเดือนและระยะเวลาดำรงตำแหน่ง
2. หลักเกณฑ์และเงื่อนไขต่างๆ เป็นไปตามแนวทางและวิธีการของข้าราชการพลเรือนในสถาบันอุดมศึกษาตามที่ ก.พ.อ. กำหนดทุกประการ
3. กระทบต่อภาระงบประมาณเท่าที่จำเป็น เช่น การกำหนดหลักเกณฑ์และเงื่อนไขการได้รับเงินประจำตำแหน่ง เป็นต้น
4. การจัดพนักงานมหาวิทยาลัยสายสนับสนุนวิชาการเข้าสู่ตำแหน่งตามประเภทที่กำหนด ตามคุณวุฒิและระยะเวลาปฏิบัติงาน ยกเว้นตำแหน่งประเภทผู้บริหาร
5. เพื่อเป็นการรักษาสิทธิประโยชน์และความเป็นธรรมให้แก่พนักงานมหาวิทยาลัยสายสนับสนุนวิชาการ ที่มีระยะเวลาการดำรงตำแหน่งในระดับต่างๆ ที่แตกต่างกันตามระบบการบริหารงานบุคคลเดิม จึงให้นับระยะเวลาการดำรงตำแหน่งตามระบบบริหารงานบุคคลเดิม รวมเป็นระยะเวลาดำรงตำแหน่งในระดับต่างๆ เพื่อใช้เป็นคุณสมบัติในการแต่งตั้งให้ดำรงตำแหน่งในระดับต่างๆ ที่สูงขึ้น ตามระบบบริหารงานบุคคลใหม่ได้
6. ตำแหน่งพนักงานมหาวิทยาลัยสายสนับสนุนวิชาการ มีดังนี้

* ตำแหน่งประเภทผู้บริหาร ทำหน้าที่บริหารตามเกณฑ์หรือข้อกำหนดภาระงานของมหาวิทยาลัย ได้แก่ ผู้อำนวยการสำนักงานอธิการบดี ผู้อำนวยการสำนักงานคณบดี ผู้อำนวยการสำนักงานส่วนงาน ผู้อำนวยการกองในสำนักงานอธิการบดี หรือหัวหน้าหน่วยงานที่เรียกชื่ออย่างอื่นที่มีฐานะเทียบเท่ากองตามที่สภามหาวิทยาลัยกำหนด
* ตำแหน่งประเภทวิชาชีพเฉพาะ ตามข้อกำหนดภาระงานของมหาวิทยาลัยที่ได้รับมอบหมาย ได้แก่   
  (๑) เชี่ยวชาญพิเศษ (๒) เชี่ยวชาญ (๓) ชำนาญการพิเศษ (๔) ชำนาญการ และ (๕) ปฎิบัติการ
* ตำแหน่งประเภทเชี่ยวชาญเฉพาะ ตามข้อกำหนดภาระงานของมหาวิทยาลัยที่ได้รับมอบหมาย ได้แก่ (๑) เชี่ยวชาญพิเศษ (๒) เชี่ยวชาญ (๓) ชำนาญการพิเศษ (๔) ชำนาญการ และ (๕) ปฎิบัติการ
* ตำแหน่งประเภททั่วไป ตามข้อกำหนดภาระงานของมหาวิทยาลัยที่ได้รับมอบหมาย ได้แก่ (๑) ชำนาญงานพิเศษ (๒) ชำนาญงาน (๓) ปฏิบัติงาน และ (๔) บริการ

-๒-

การกำหนดคุณสมบัติในการเข้าสู่ตำแหน่งตามประเภทที่กำหนด ดังนี้

1. ตำแหน่งประเภทผู้บริหาร (ผู้อำนวยการสำนักงานอธิการบดี ผู้อำนวยการกองหรือเทียบเท่า)
2. ตำแหน่งประเภทวิชาชีพเฉพาะหรือเชี่ยวชาญเฉพาะทุกตำแหน่ง (ยกเว้นตำแหน่งนักวิชาการศึกษา (ปฏิบัติงานสอน)) จะจัดเข้าสู่ระดับปฏิบัติการก่อน แล้วจึงพิจารณาระยะเวลาการปฏิบัติงานตามที่กำหนดในคุณวุฒิของตำแหน่งงาน เพื่อจัดให้ดำรงตำแหน่งไม่เกินระดับชำนาญการ โดยให้หน่วยงานต้นสังกัดพิจารณาและประเมินความเหมาะสมก่อน ดังนี้

* ปริญญาตรี ไม่น้อยกว่า ๖ ปี (นับจากวันที่ได้รับการบรรจุแต่งตั้งจนถึงวันที่ ๑ ตุลาคม ๒๕๕๓)
* ปริญญาโท ไม่น้อยกว่า ๔ ปี (นับจากวันที่ได้รับการบรรจุแต่งตั้งจนถึงวันที่ ๑ ตุลาคม ๒๕๕๓)
* ปริญญาเอก ไม่น้อยกว่า ๒ ปี (นับจากวันที่ได้รับการบรรจุแต่งตั้งจนถึงวันที่ ๑ ตุลาคม ๒๕๕๓)

**หมายเหตุ**

1. ผู้ที่ปรับเข้าสู่ตำแหน่งระดับชำนาญการที่เป็นวิชาชีพเฉพาะ และยังไม่เคยได้รับเงินประจำตำแหน่ง   
   จะได้รับเมื่อมีคุณสมบัติและผ่านการประเมินตามข้อบังคับมหาวิทยาลัยศรีนครินทรวิโรฒ ว่าด้วย มาตรฐานการกำหนดระดับตำแหน่งและการแต่งตั้งข้าราชการพลเรือนในสถาบันอุดมศึกษาให้ดำรงตำแหน่งสูงขึ้น พ.ศ.๒๕๕๔
2. ตำแหน่งนักวิชาการศึกษา (ปฏิบัติงานสอน) กำหนดให้อยู่ในประเภทเชี่ยวชาญเฉพาะ ระดับปฏิบัติการ ยกเว้นตำแหน่งตำแหน่งนักวิชาการศึกษา (ปฏิบัติงานสอน) ที่ปฏิบัติงานสอนในหลักสูตรระดับประถมศึกษาหรือมัธยมศึกษา หากผู้ดำรงตำแหน่งมีความประสงค์และแจ้งความจำนงเป็น  
   ลายลักษณ์อักษรว่าจะปฏิบัติงานในสายสนับสนุนวิชาการให้ดำเนินการจัดเข้าสู่ระดับปฏิบัติการก่อน แล้วจึงพิจารณาระยะเวลาการปฏิบัติงานตามที่กำหนดในคุณวุฒิของตำแหน่งงาน เพื่อจัดให้ดำรงตำแหน่งไม่เกินระดับชำนาญการตามรายละเอียดข้างต้น
3. ตำแหน่งประเภททั่วไปทุกตำแหน่ง (ยกเว้นตำแหน่งที่เทียบได้กับตำแหน่งลูกจ้างประจำ) จะจัดเข้าสู่ระดับปฏิบัติงานก่อน แล้วจึงพิจารณาระยะเวลาการปฏิบัติงานตามที่กำหนดในคุณวุฒิของตำแหน่งงาน เพื่อจัดให้ดำรงตำแหน่งไม่เกินระดับชำนาญงาน โดยให้หน่วยงานต้นสังกัดพิจารณาและประเมินความเหมาะสมก่อน ดังนี้

* ปวช. ไม่น้อยกว่า ๖ ปี (นับจากวันที่ได้รับการบรรจุแต่งตั้งจนถึงวันที่ ๑ ตุลาคม ๒๕๕๓)
* ปวท. ไม่น้อยกว่า ๕ ปี (นับจากวันที่ได้รับการบรรจุแต่งตั้งจนถึงวันที่ ๑ ตุลาคม ๒๕๕๓)
* ปวส. ไม่น้อยกว่า ๔ ปี (นับจากวันที่ได้รับการบรรจุแต่งตั้งจนถึงวันที่ ๑ ตุลาคม ๒๕๕๓)

**หมายเหตุ** ตำแหน่งของพนักงานมหาวิทยาลัยที่เทียบได้กับตำแหน่งของลูกจ้างประจำ กำหนดให้อยู่ในประเภททั่วไป ระดับบริการ